Meer as 350 000 Gautengse skoolaansoeke al verwerkPanyaza Lesufi. (Foto: Facebook/ Panyaza Lesufi) Dit gaan dalk stamperig en stoterig, maar die Gautengse departement van onderwys het al 350 207 aansoeke van voornemende gr. 1- en gr. 8 -leerders verwerk sedert sy aanlyn aansoekstelsel Vrydag geopen is. Altesame 151 949 aansoeke vir gr. 1 en 198 258 aansoeke vir gr. 8 is reeds ontvang. Maroela Media het Maandagmiddag verneem van ouers wat nog spook om dokumente op die stelsel te laai. Die departement sê egter in ŉ verklaring die aansoekproses verloop reeds baie gladder vergeleke met Vrydag. “Ons is bly oor die vordering wat ons stelsel gemaak het met die verwerking van ŉ groot aantal aansoeke,” sê Panyaza Lesufi, Gautengse LUR vir onderwys. Die departement se inbelsentrum het Vrydag gemiddeld 1 700 oproepe per uur in verband met die aanlyn aansoekstelsel ontvang nadat die stelsel verskeie tegniese uitdagings ondervind het. Teen Maandag het die sentrum aansienlik minder oproepe (sowat 350 per uur) ontvang. Dit blyk egter dat ouers verkies om eerder via WhatsApp met die departement in verbinding te tree. Die departement se WhatsApp-nommer het Vrydag 3 200 boodskappe ontvang en teen Maandag 7 200. “Al hierdie navrae is doeltreffend deur ons span bestuur,” sê die LUR. Volgens Lesufi het sy departement reeds verskeie verbeterings aan die stelsel aangebring wat ŉ beduidende rol daarin speel dat dit nou “gladder” verloop. “Ouers en voogde kan na ons uitreik op ons onderskeie platforms indien hulle hulp nodig het om aansoek te doen.” Lees meer hier oor die Gautengse departement van onderwys se aanlyn aansoekstelsel vanjaar.